
Резюме: В доклада са представени основните методи за оценка на механичната устойчивост на промишлени взривни устройства. Методите са систематизирани въз основа на вида на провеждания тест и използваните стандарти, групирани са по вид и праг на повредата и очаквания отказ на изделието. Разгледани са допустимите механично-динамични натоварвания и въздействието на електромагнитните смущения върху съвременните взривни устройства. Посочени са изискванията за устойчивост на взривните вещества, в зависимост от предназначението им.

Abstract: The paper presents the main methods for assessing the mechanical resistance of industrial explosive devices. The methods are systematized according to the type of test conducted and the standards employed, and are grouped by the type and threshold of damage and the expected failure mode of the product. The permissible mechanical-dynamic loads and the effects of electromagnetic interference on modern explosive devices are examined. The requirements for the resistance of explosives, depending on their intended purpose, are also presented.

1. Експериментални методи за оценка на устойчивостта на взривните устройства
Оценката на ударната устойчивост на промишлените взривни устройства се извършва чрез лабораторни изпитвания за механичен шок съгласно MIL-STD-810H, Metod 516.8. Целта е определяне на прага на издържливост на критичните компоненти при високо ниво на ускорение.
При електрически способи за активация се провеждат ЕМС (електромагнитни смущения) тестване по въведен стандарт IEC 61000-4-2 (статични разряди) и стандарт IEC 61000-4-3 (RF - радиочестотни полета) т.н. стандартизирани методи за валидиране на защитните решения.
В таблица 1 са посочени примерните изпитвателни нива и режими на отказ при провеждане на тестове съгласно стандартизираните процедури.

Таблица 1 – Стандартни изпитвателни параметри и режими на отказ при механичен шок [1]

	Компонент
	Процедура (MIL-STD-810H)
	Изпитвано ускорение (g)
	Режим на отказ

	Захранващ модул
	Procedure I
(Functional shock)
	40 g
(11ms)
	Късо съединение

	Комуникационен чип
	Procedure I/III
	40..100 g
(6…11ms)
	Преустановяване на обмена данни

	Механичен корпус
	Procedure IV
	75..100 g
(6 ms)
	Без повреда



2. Изпитване и устойчивост на взривните вещества
Физичните и химичните основи на взривните процеси – детонация, дефлаграция, иницииране и чувствителност – представляват сложен, но критично важен комплекс от знания за разработката и безопасното използване на взривни технологии. Взривателите, като интерфейс между външния стимул и основния взривен заряд, изискват дълбоко разбиране на тези процеси за осигуряване на надеждно и предвидимо функциониране. Литературата показва значителен напредък в теоретичните модели (Зелдович-Нейман-Диоринг,Чампан-Джуке) и експерименталните методи за изследване. Съвременните изследвания се фокусират върху подобряване на безопасността, прецизността, предвидимостта и екологичността на взривните системи, като проектирането на съвременни взриватели остава област, силно зависима от фундаменталните изследвания на взривните процеси. Постоянното задълбочаване на познанията в тази област е от съществено значение за развитието на технологиите и гарантирането на безопасността.
Всяко взривно вещество трябва да премине през редица изпитания – по възможност в реални условия или в лабораторна среда, имитираща практическата му употреба. По време на тези проверки се следи основно за:
· Стабилност – определя се от реакцията на веществото, в зависимост от химическия състав и физическата структура на удар, триене и атмосферни влияния.
· Издръжливост – устойчивост и качество на взрива при екстремни ниски или високи температури, както и при контакт с вода и влага.
· Сигурност – защита на продукта от случайно или преждевременно запалване и запазване на свойствата му до края на срока на годност.
Всяка пратка (партида) трябва задължително да бъде придружена от подробни инструкции на български език за правилно съхранение и работа, както и списък с необходимите за използване им уреди.
Специфичните изисквания към всички видове взривни вещества и за всички типове взривни материали се спазват допълнителни правила:
· Бризантни вещества - при техния метод на действие трябва да се гарантира пълна и надеждна детонация, ако се използват под земята, отделените газове не трябва да надвишават пределно допустимите норми, застрашаващи здравето на хората работещи с тях.
· Шнурове и предпазители - трябва да са механично здрави и да имат точно определено време на горене, покритията им да предпазват взривното вещество, дори при тежки климатични условия.
· Детонатори и релета – изисква се да работят безотказно дори при влага, когато са със закъснение на времето, то следва да е точно изчислено, за да няма застъпване в етапите на взривяване. Електрическите детонатори задължително имат посочени технически характеристики на опаковката и здрава изолация на кабелите.
· Ракетни горива - важно при тях е да не се детонират при обичайна употреба и да няма дефекти като пукнатини или мехурчета, които биха ги направили опасни.

3. Методи за измерване и валидация по точност и време на сработване на взривателите
MIL-STD-810H, Method 516.8 ”Shock”, определя изпитванията на удар като средство за оценка на физическата и функционалната устойчивост на изделията при ударни въздействия за определяне на тяхната уязвимост към удар. При изпитвания на взривателни системи стандартът препраща към MIL-STD-331 [2].
Промишлените взривни устройства се подлагат на експериментална проверка за валидиране на работоспособността на отделните компоненти и за оценка на параметрите на процеса. При експерименталните изследвания се използват различни методи за регистриране на бързопротичащи процеси, включително влакнесто-оптични системи и фотодоплерова велосиметрия (PDV). Скоростта на детонация, измервана с оптични влакна (FODV - Fiber-optic detonation velocity) се използва за определяне на скоростта на детонация, докато позволява измерване на динамични параметри и се прилага за определяне на детонационното налягане и скорост [3].
При изследването на температурните характеристики на взривните процеси се прилагат спектрални и цветометрични методи. Aduev и съавтори използват метода на спектралната пирометрия за изследване на продуктите на взрива на PETN. Получената оценка на температурата е 3400±100 °К [4].
Съвременните методи включват и високоскоростна регистрация на температурното поле. Yu и съавтори разработват двуизмерна система за измерване на температурното поле, базирана на високоскоростна фотография, теорията на излъчването на абсолютно черно тяло, Bayer-матрица и усъвършенстван интерполационен алгоритъм. 
В изследването е използван волфрам като спомагателно черно тяло, като авторите съобщават за подобряване на възможностите за определяне на пространствено -времевото разпределение на температурата [5].
При оценката на експерименталните резултати изборът на измервателен метод зависи от характера на изследвания процес и от необходимата времева и пространствена разделителна способност. Скорост на детонация, измервана с оптични влакна (FODV) и фотодоплерова велосиметрия (PDV) са подходящи за регистриране на бързопротичащ детонационни процеси, докато пирометричните и цветометричните методи се използват за определяне на температурните характеристики на взривните продукти и огненото кълбо.
Точността на сработване се определя като способността на взривателя да активира детонацията в предварително зададени условия (време, място, физични параметри). Зависи от стабилност на компонентите (температурна чувствителност, устойчивост на вибрации) [6] и калибровъчни алгоритми за обработка на сензорни данни (напр. оптични или емпирични системи) [7].
Времето на сработване включва инерционно забавяне между активация и детонация и динамика на енергийния трансфер изразяващ се в преобразуване на химичната и/или електрическа енергия в детонация) [8].
В таблица 2 е направено сравнение на методите за измерване на времето за сработване, в зависимост от използвания метод, точността при провеждане на изпитването и приложението на метода.

Таблица 2 – Сравнение на методи за измерване на време на сработване

	Метод
	Измерван параметър
	Приложение

	Влакнесто-оптична система (FODV)
	Скорост на детонация
	Експериментално определяне на скоростта на детонация

	Физическо отлагане та паровата фаза (PDV)
	Скорост и налягане на детонация
	Определяне на динамичните параметри и детонационно налягане

	Спектрална пирометрия
	Температура на продуктите от взрива
	Определяне на температурата чрез спектрално излъчване

	Цветометрична пирометрия
	Температурно поле
	Определяне на пространствено- времевото разпределение на температураата

	Високоскоростна фотография
	Динамика на процеса/температурно поле
	Регистрация на краткотрайни високотемпературни процеси


Основните фактори, влияещи на параметрите са:
- Материалните характеристики се определят от алуминиевите добавки, които увеличават енталпията на окисление (1670 kJ/mol), но забавят времето на сработване с 10 – 15 % поради по-бавно освобождаване на енергия [9]. При измерване на температурното поле на взрив е възможно използването на волфрам като спомагателно черно тяло. Yu и съавтори показват, че добавянето на волфрамов прах в комбинация с цветометричен метод и високоскоростна регистрация подобрява възможностите за определяне на пространствено-времевото разпределение на температурното поле [10].
- Конструктивни особености - Модулната излишност намалява грешките при активация с > 99 %, но увеличава лага (закъснението) с 20 % [11].
- Сензорни конфигурации
- Оптични сензори: Подходящи за високоскоростни процеси (напр. детонации), но уязвими на ЕМП [12].
- Термоелектрични системи: Устойчиви на радиация, но с ниска времева резолюция [13]. 
- Нормативни документи - NATO AEP-55. Стандарти за ЕМП защита на боеприпаси и IEC 61000-4-25. Протоколи за тестване срещу  въздействия.
В таблица 3 са посочени времевите параметри за сработване при различни типове взривни вещeства, точността и използвания стандарт при провеждане на тестовите изпитвания.

Таблица 3 – Времеви параметри при различни типове взривни вещества [14]

	Взривно вещество
	Брой изпитвания
	Скорост на детонация, mm/µs
	CJ налягане, GPa
	CJ налягане-PVD, 
GPa

	PBXN-5
	3
	8.83±0.12
	37.9±1.4
	34.7±0.0

	PAX-30 (с алуминий)
	3
	8.48±0.04
	32.3±1.3
	30.5±0.3



Точността и времето на сработване са тясно свързани с енергийната плътност на взривните вещества и електронната устойчивост на системите за активация.

4. Развитие на методите и стандартите за изпитване на артилерийски минни взриватели

4.1. Исторически преглед
В Западна Европа огнестрелното оръжие прониква едва през XIV век, навярно чрез арабите, които го заимстват от китайците или индусите и го използват във войните с европейските народи [15].
Първоначално огнестрелните оръжия се използват главно при отбрана и обсада на укрепени градове. В процеса на своето усъвършенстване те започват да намират все по-голямо приложение във всички видове сражения. На съвременен етап съществуването на една армия е невъзможно без артилерия [16].
От втората половина на XIX-ти век повечето артилерийски взриватели са монтирани в началото на снаряда. Основата на взривателя се завинтва във вдлъбнатина, а върха му е проектиран да съответства на формата на оживала (заострената предна част) на снаряда. Дълбочината на вдлъбнатината може да варира в зависимост от вида на снаряда и взривателя. Артилерийските взриватели са специфични за определени видове оръдия или гаубици поради техните характеристики, забележителни разлики в началната скорост и следователно чувствителността на предпазните и взривоопасните механизми. 
Преди Втората световна война, с малки изключения, повечето взриватели са предназначени да се използват с всеки артилерийски снаряд, при условие, че физически може да бъде монтиран към него. Изключенията са взривателите за минохвъргачни бомби, което продължава и до днес. 
Една от първите стандартизации на НАТО е съгласуването на размерите и резбите на вдлъбнатината на взривателя в артилерийските снаряди, за да се осигури взаимозаменяемост им. Съвременните артилерийски взриватели могат да се използват с всеки подходящ артилерийски снаряд, включително военноморски. Гладкоцевните минохвъргачки са с ограничен избор на предпазни и взривоопасни механизми, тъй като няма центробежна сила и началните скорости са сравнително ниски, поради което за тях не могат да се използват снарядните взриватели, съответно минохвъргачните взриватели са неподходящи за по-високите скорости на снарядите.
Действието на взривателя се инициира от удар, определено време след изстрел или близост до целта. В повечето случаи действието на взривателя причинява детонация на основния високоексплозивен заряд в снаряда или малък заряд, за да се изхвърли съдържанието на носещия снаряд. 
Взривните устройства обикновено имат два експлозивни компонента във взривната верига: много малък детонатор (или капсул), задействан от ударник, и ускорителен заряд в основата на взривното устройство (наричан „пълнител“). Този ускорител е достатъчно мощен, за да детонира основния заряд във високоексплозивна снаряда или изхвърлящия заряд на снаряда. Двата заряда обикновено са свързани чрез „пламъчна тръба“. Предпазните и задействащите устройства в артилерийските взриватели са критични характеристики, които предотвратяват функционирането на взривателя, до взвеждането му, независимо от външните въздействия. Силите, създадени от стрелбата на оръдието или гаубицата – високо ускорение (или „шок от изстрел“) и въртене (причинено от нарезите в цевта на оръдието или гаубицата) – за да освободят предпазните устройства и да задействат взривателя. Някои по-стари видове взриватели са имали предпазни устройства, като щифтове или капачки, отстранени от потребителя преди зареждане на снаряда. Дефектните взриватели могат да функционират, докато снарядът е в цевта – „преждевременно отваряне“ или по-нататък по траекторията [17].
Различните конструкции на взриватели имат различни механизми за безопасност и задействане, които използват двете сили по различни начини. Най-ранните „модерни“ взриватели са използвали тел, срязвана при изстрел. Впоследствие центростремителните устройства са предпочитани за употреба с нискоскоростни гаубични снаряди, тъй като разстоянието назад често е било недостатъчно. Конструкциите от края на XIX и XX век са използвали по-сложни комбинации от методи, които са прилагали използването и на двете сили.
Съвременните предпазни и взривоопасни устройства са част от цялостната конструкция на взривателя, която отговаря на изискванията за нечувствителни боеприпаси. Това включва внимателен подбор на взривните вещества, използвани в целия взривен тракт, здрави физически бариери между детонатора и ускорителя, докато снарядът не се изстреля, и позициониране на взривните компоненти за максимална защита във взривателя.

4.2. Съвременни тенденции и насоки за бъдещи изследвания
Съвременните тенденции и насоки, могат да бъдат обобщени в следния вид:
Нови взривни вещества – като за разработката им се търсят вещества с висока енергия и по-ниска чувствителност, както и екологични взривни вещества, които да не увреждат околната среда при провеждане на опити с тях.
Прецизно моделиране – или използване на съвременни софтуерни инструменти за симулация на сложните процеси на детонация, процесите на преход от детонация към дефлаграция и изследване на процесите на взаимодействие на ударна вълна с използвания материал (LS-DYNA, CTH, ALEGRA, ANSYS) .
Създаване на микромеханични модели – изразяват се в по-детайлно разбиране на формирането на „горещи петна“ във веществото и инициирането на началната реакция на микро- и нанониво.
"Дизайн на чувствителността" - целенасочена модификация на взривните вещества (напр., чрез ко-кристали, полимерични покрития, специфични добавки) за получаване на желаните по чувствителност профили на използваните взривни вещества.
Усъвършенствани методи за изпитване – свързани са с разработването на по-прецизни и фундаментални методи за оценка на чувствителността и поведението при иницииране на взривните вещества.
Алтернативни методи за иницииране – съвременните разработки се свързват с развитие и използване на лазерно иницииране, иницииране с високоскоростна струя и други методи.


5. Изводи:
Съвременните технологии дават възможност за въвеждане на интегрирани сензори за електромагнитни смущения (ЕМС). Използване на материали с градиентна твърдост като композитни корпуси, комбиниращи външни слоеве с висока твърдост и вътрешни демпфиращи матрици. Разработват се и прогнозни модели на базата на изкуствения интелект като се въвеждат симулации на теорията за интерференция напрежение-якост за предсказване на вероятността за отказ при случайни натоварвания.
Съществени изисквания към взривните вещества за граждански цели са свързани с основното правило при проектиране и производство на взривни вещества да се осигури максимална безопасност. Те трябва да бъдат направени така, че при нормална употреба да не застрашават живота и здравето на хората, нито да вредят на околната среда или на чуждото имущество. Производителят е длъжен да гарантира точното определение на характеристиките на продуктите, за да бъдат те надеждни и сигурни. Важно е и изискването за тяхното следващо обезвреждане по екологичен начин.

